Palangos bendrojo ugdymo mokyklų vadovai dalyvavo tęstiniuose Komandinio koučingo mokymuose
2023 m. lapkričio 14 d. visų Palangos bendrojo ugdymo mokyklų vadovai rinkosi į nuotoliniu būdu organizuotą antrąją komandinio koučingo sesiją, kuri buvo skirta komandiniam bendravimui ir komunikavimui. Jos metu mokyklų vadovai aptarė, kaip gebėjimas sėkmingai valdyti koučingo instrumentus padeda vadovui gerinti bendravimą su komanda, skatina pasitikėjimą, atvirumą, įsitraukimą, bendradarbiavimą. Neretai, nesutampant nuomonėms, gali iššaukti ir aktyvias diskusijas ar nesutarimus, tad koučerio misiją galima įvardinti kaip sėkmingą, jei jis geba subtiliai moderuoti ne tik draugiškais susitarimais ir bendromis atsakomybėmis grįstą komandinę veiklą, bet ir iškilusias konfliktines situacijas nukreipti pažangos link - problemų sprendimų procesus paversti komandos tobulėjimo ir augimo galimybėmis, kurios padeda siekti užsibrėžtų tikslų. 
Ar girdime vieni kitus? Ar mokame ir kas padeda klausytis? Kokie yra klausymosi ir girdėjimo būdai? Kokį grįžtamąjį ryšį – įvertinantį/pastiprinantį ar koreguojantį/ugdantį – suteikti, kokie yra grįžtamojo ryšio principai, kaip susidėlioja koučerio ir komandos atsakomybių matrica – šias ir kitas temas nagrinėjo susitikimo metu mokyklų vadovai, atliko praktines užduotis. 


